Stormy Daniels-advokat siktet for utpressingsforsøk mot Nike
Ifølge en talsmann for påtalemyndigheten i Los Angeles ble Avenatti mandag pågrepet i New York. Avenatti er siktet for flere forhold, både i New York og i California. I New York er advokaten siktet for utpressingsforsøk. Avenatti skal ifølge siktelsen ha forsøkt å true sportsgiganten Nike med å offentliggjøre skadelig informasjon om selskapet, dersom de ikke ansatte ham og en advokatkollega til å gjøre en intern granskning i Nike, skriver The Washington Post. Avenatti skal ha krevd et honorar på mellom 15 til 25 millioner dollar for granskningen. Ifølge avisen skal Avenatti også ha truet med å holde en pressekonferanse i forkant av en college-basketballturnering, hvor han skulle presentere de uheldige opplysningene om Nike. I California er Stormy Daniels' advokat siktet for å ha brukt klienters penger til å betale egne utgifter. Han er også siktet for å ha brukt falske skattemeldinger til å skaffe seg lån i banken. Avenatti selv har varslet på Twitter at han vil holde en pressekonferanse om siktelsene tirsdag morgen. Advokaten representerer blant annet pornoskuespilleren Stormy Daniels. Hun hevder at hun i 2006 hadde sex med Donald Trump og at hun ble betalt for å tie stille om det før presidentvalget i 2016.
Michael Avenatti, best kjent som advokaten til pornostjernen Stormy Daniels, er siktet for forsøk på å presse sportsgiganten Nike for rundt 20 millioner dollar.